**RAPORT PRIVIND SITUAŢIA HIDRO-METEOROLOGICĂ ŞI A CALITĂŢII MEDIULUI**

**în intervalul 06.10.2025, ora 08.00 – 07.10.2025, ora 08.00**

1. ***SITUAŢIA HIDRO-METEOROLOGICĂ***

**1. Situația și prognoza hidrologică pe râurile interioare şi Dunăre din 07.10.2025, ora 07.00**

**RÂURI**

Debitele au fost în general staționare, exceptând râurile din bazinele inferioare ale Argeşului şi Ialomiței, bazinul mijlociu şi inferior al Buzăului, cursul Siretului, cursul superior al Prutului şi râurile din Dobrogea, unde vor fi în creştere datorită precipitațiilor căzute în interval şi propagării.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mari (în jurul și peste normalele lunare multianuale) pe râurile din bazinele Târnavei Mici, Bârzavei, Prahovei, bazinele superioare ale Sucevei, Buzăului, bazinele superioare și mijlocii ale Moldovei și Trotușului și pe afluenții din bazinul mijlociu al Bistriței și mai mici (sub 30%) pe râurile din bazinele hidrografice: Tur, Crișul Negru, Crișul Alb, Bârlad, Jijia și Bahlui.

Este în vigoare **AVERTIZAREA HIDROLOGICĂ nr. 84** din 06.10.2025.

Nivelurile pe râuri la stațiile hidrometrice se situează sub **COTELE DE ATENȚIE.**

Debitele vor fi în general în creștere, datorită precipitațiilor prognozate, cedării apei din stratul de zăpadă din zonele montane și propagării.

Sunt posibile scurgeri pe versanți, torenți, pâraie, formarea de viituri rapide cu efecte de inundații locale și creșteri importante de niveluri și debite cu depășirea **COTELOR DE APĂRARE** pe unele râuri mici, în special din sud-estul țării, datorită precipitațiilor însemnate cantitativ prognozate și propagării.

Se menține în vigoare **AVERTIZAREA HIDROLOGICĂ nr. 84** din 06.10.2025.

**DUNĂRE**

Debitul la intrarea în țară (secțiunea Baziaș) a fost în scădere (2400 m3/s), sub media multianuală a lunii octombrie (3850 m3/s).

În aval de Porţile de Fier debitele au fost în scădere pe sectoarele Gruia – Calafat şi Brăila - Tulcea și în creştere pe sectorul Bechet - Vadu Oii.

Debitul la intrarea în țară (secțiunea Baziaș) va fi în scădere (2300 m3/s).

În aval de Porțile de Fier, debitele vor fi staționare pe sectorul Gruia – Corabia și în creștere pe sectorul Tr. Măgurele – Tulcea.

**2.** **Situația meteorologică în intervalul 06.10.2025, ora 09.00 – 07.10.2025, ora 06.00**

**ÎN ŢARĂ**

Valorile termice diurne au fost mai scăzute față de ziua precedentă în sudul, centrul și estul teritoriului, astfel vremea a fost rece pentru această dată, chiar deosebit de rece în sud-vest, centru și nord, unde au fost abateri negative de până la 6...9 grade. Nebulozitatea a fost persistentă și temporar a plouat în cea mai mare parte a țării, cu excepția extremității de vest unde cerul a fost temporar noros, iar ploile pe arii restrânse. În Moldova și în Dobrogea s-au acumulat cantități de apă de 15...20 l/mp, iar în județul Tulcea pe arii restrânse peste 35...40 l/mp. La altitudini mari la munte au fost precipitații mixte. Vântul a suflat slab și moderat, cu unele intensificări pe crestele montane din vestul Carpaților Meridionali, cu viteze la rafală de până la 80 km/h și în Delta Dunării unde au fost rafale de 40...50 km/h. Este strat de zăpadă la munte, la altitudini mari, și măsura la ora 21 -în platformele stațiilor meteorologice- până la 42 cm la Vf. Omu și 23 cm la Vf. Țarcu. Temperaturile maxime s-au încadrat între 8 grade la Petroșani, Ocna Șugatag și Târnăveni și 20 de grade la Mangalia și Sfântu Gheorghe-deltă, iar la ora 06 temperatura aerului avea valori cuprinse între 2 grade Chișineu-Criș și 15 grade la Sulina. Dimineața și noaptea, izolat s-a format ceață. Observație: de ieri dimineață de la ora 6 au fost în vigoare 4 atenționări cod galben pentru fenomene meteorologice periculoase imediate, dintre care 2 emise de către SRPV Constanța, 1 de către SRPV Cluj-Napoca și 1 de către SRPV Timișoara.

**LA BUCUREŞTI**

Valorile termice diurne au scăzut ușor față de ziua precedentă, astfel vremea a fost rece pentru această perioadă. Cerul a fost noros și a plouat slab. Vântul a suflat slab și moderat. Temperatura maximă a fost de 15 grade la Afumați și Băneasa și 16 grade la Filaret, iar la ora 6 se înregistrau 11 grade la toate stațiile meteorologice.

**3. Prognoza meteorologică în intervalul 07.10.2025, ora 09.00 – 08.10.2025, ora 09.00**

**ÎN ŢARĂ**

Vremea va fi predominant inchisă și rece pentru această dată în cea mai mare parte a țării, local deosebit de rece în sud, centru și nord-est. În sudul, estul și centrul teritoriului va ploua însemnat cantitativ (în general cantități de apă de 25...40 l/mp), iar în Muntenia, Dobrogea, sudul Moldovei și sud-estul Transilvaniei, pe alocuri se vor acumula și peste 60...80 l/mp. În județele Constanța, Călărași și Ialomița, mai ales pe parcursul nopții, ploile vor fi însoțite și de descărcări electrice, iar în intervale scurte de timp sau prin acumulare vor fi cantități de apă de peste 90...110 l/mp. În regiunile vestice și nord-vestice cerul va fi temporar noros, iar ploile se vor semnala izolat. La munte, în general la altitudini de peste 1700 m vor predomina ninsorile, local însemnate cantitativ în Carpații Meridionali, unde mai ales noaptea se va depune strat de zăpadă de 10...30 cm și va fi viscol (rafale de 60...90 km/h). Vântul va sufla slab și moderat, temporar cu intensificări în est, sud-est și local în rest, cu viteze în general de 45...55 km/h, iar în jumătatea de est a Munteniei, în Dobrogea și în sudul Moldovei, rafalele vor fi și de 60...70 km/h. Temperaturile maxime se vor încadra în general între 11 și 18 grade, iar cele minime vor fi cuprinse între 5 și 12 grade, mai ridicate pe litoral, spre 14...15 grade. Dimineața și noaptea, izolat, se va semnala ceață.

**LA BUCUREŞTI**

Vremea va fi închisă și deosebit de rece. Va ploua, mai important cantitativ seara și noaptea și se vor acumula 50...70 l/mp. Temporar, vântul va avea intensificări, cu viteze mai mari noaptea când vor fi rafale de 50...65 km/h. Temperatura maximă, mai scăzută decât în ziua precedentă, va fi de 12...14 grade, iar cea minimă de 9...10 grade.

1. ***CALITATEA APELOR***

Nu s-au înregistrat evenimente deosebite.

1. ***CALITATEA MEDIULUI***
2. **În domeniul aerului**

Nu s-au înregistrat evenimente deosebite.

1. **În domeniul solului și vegetației**

Nu s-au înregistrat evenimente deosebite.

1. **În domeniul supravegherii radioactivităţii mediului**

Nu s-au înregistrat evenimente deosebite.

1. **În municipiul Bucureşti**

Nu s-au înregistrat evenimente deosebite.

**DIRECȚIA COMUNICARE ȘI DIGITALIZARE**